Source: http://www.bihon.ro/csm-oradea-un-nou-examen-dificil/1606439
Timestamp: 2018-01-18 11:44:50+00:00

Document:
CSM Oradea, un nou examen dificil - BIHON
CSM Oradea, un nou examen dificil
la	11. ianuarie 2016 09:33
© Miha Zupan a marcat şapte puncte consecutive în debutul sfertului patru - FOTO: ROBY BOROS
Delegaţia CSM CSU Oradea s-a deplasat duminică de la Bucureşti direct la Târgu Jiu, pentru meciul de luni, cu Energia.
CSM CSU Oradea, în turneul Final Four
Partida constituie o restanţă din etapa a 5-a a Ligii Naţionale de baschet masculin şi va avea loc cu începere de la ora 18:00.
Pentru ambele echipe, acest meci vine la doar 48 de ore după partidele precedente pe care le-au susţinut sâmbătă, în Cupa României. CSM CSU a câştigat pe terenul Stelei CSM, în timp ce Energia a fost învinsă acasă de către Dinamo, scor 72-78.
Este al doilea eşec consecutiv pe teren propriu al gorjenilor în faţa lui Dinamo, după cel din Liga Naţională, disputat în urmă cu nici două săptămâni, scor 93-96, după două reprize de prelungiri. Dinamo poate fi considerată astfel o adevărată „piază rea” pentru Energia, mai ales că a învins-o şi în turul campionatului, la Bucureşti, scor 83-77.
Meciul de la Târgu Jiu devine aşadar şi mai dificil, în acest context, pentru CSM CSU, pentru că este de aşteptat o mobilizare a gazdelor, care vor încerca să evite două eşecuri consecutive pe terenul propriu. Înaintea partidei cu Dinamo, Energia a obţinut o victorie de prestigiu în faţa echipei Le Havre (Franţa), în FIBA Europe Cup, scor 78-68. Rămâne de văzut care va fi „faţa” pe care o vor etala gorjenii în meciul de azi: cea de echipă redutabilă, capabilă să „spulbere” grupări puternice din Europe Cup, sau cea de formaţie vulnerabilă, care a pierdut mai multe partide pe teren propriu în actuala ediţie a întrecerilor interne.
Meciul Energia – CSM CSU Oradea va fi condus de brigada de arbitri Dragoş Nicolae, Şerban Raşoga, Dragoş Stan, iar comisar FR Baschet va fi Ion Olaru. Partida va putea fi urmărită în direct la Digi Sport 2.
Taguri: baschet, csm oradea, liga nationala de baschet

References: CSM 
 CSM 

CSM 
 CSM 
 CSM 
 CSM 
 csm